Resolució 334/2018, de 15 de novembre
nformació relativa als projectes duts a terme per un assessor extern de l'Ajuntament
L'Ajuntament del Morell no ha atès el requeriment de la GAIP d'aportar-li l'expedient de la sol·licitud d'accés ni la informació relacionada amb el seu posicionament jurídic en relació amb la sol·licitud i els motius en què justifiqui la seva desatenció, incomplint així el deure de col·laboració amb la GAIP establert a l'article 33.4 RGAIP.
S'ha continuat amb el procediment sense comptar amb l'aportació de la documentació i la justificació requerida a l'Administració, que queda igualment vinculada i obligada pel sentit i els termes d'aquesta Resolució.
La informació relativa a la contractació de serveis externs d'assessorament és informació pública i res es pot objectar al seu accés.
Pel que fa a la còpia de les factures abonades, cal tenir en compte la limitació derivada de la protecció de dades personals de la persona que emet la factura, que només es podrà afectar en allò que resulti necessari per a la finalitat de l'accés: el control de la despesa de l'Ajuntament i els serveis contractats.
Deure de col·laboració amb la GAIP.
Número d'expedient de la reclamació: 355/2018
Sentit de la Resolució: Estimació
La sol·licitud s'acompanya de la següent motivació: " sóc professora de l'Escola de Música Municipal · El Morell (EMM · El Morell) des de 15 de setembre de 2008.
El juliol de 2016 l'Ajuntament del Morell va contractar un assessor extern, el senyor [...], amb el càrrec de reorganitzar l'EMM · El Morell.
Com a integrant del claustre de professorat de l'EMM · El Morell estic interessada en conèixer detalladament els projectes duts a termes pel Sr. [...] fins al moment i els diners públics que l'Ajuntament del Morell ja ha destinat a aquest fi des de 2016 fins a l'actualitat."
L'article 39.1 de la llei 19/2014, de transparència, accés a la informació pública i bon govern (LTAIPBG) estableix que les resolucions expresses o presumptes en matèria d'accés a la informació pública poden ser objecte de reclamació gratuïta i voluntària davant de la GAIP.
La reclamació reuneix els requisits formals establerts per l'LTAIPBG i pel Decret 111/2017, de 18 de juliol, pel qual s'aprova el Reglament de la Comissió de Garantia del Dret d'Accés a la Informació Pública (RGAIP) i, per tant, és admissible a tràmit.
L'Ajuntament del Morell no ha atès el requeriment de la GAIP d'aportar-li l'expedient de la sol·licitud d'accés ni la informació relacionada amb el seu posicionament jurídic en relació amb la sol·licitud i els motius en què justifiqui la seva desatenció, incomplint així el deure de col·laboració amb la GAIP establert a l'article 33.4 RGAIP, d'acord amb el qual les Administracions reclamades han d'aportar dins del termini de quinze dies còpia completa i ordenada de l'expedient, un informe sobre la reclamació i tota la informació o antecedents que puguin ser rellevants per a la resolució del procediment de reclamació.
Considerant que l'article 33.6 RGAIP disposa que "la manca de tramesa de la informació o la no emissió dels informes sol·licitats per la Comissió no impedeix que aquesta continuï la tramitació, sens perjudici de els responsabilitats disciplinàries que resultin precedents" i que aquesta Comissió ha de resoldre dins del termini de dos mesos des de la presentació de la reclamació (article 42.9 LTAIPBG i 45 RGAIP), s'ha continuat amb el procediment sense comptar amb l'aportació de la documentació i la justificació requerida a l'Administració, que queda igualment vinculada i obligada pel sentit i els termes d'aquesta Resolució.
La sol·licitud demana conèixer amb detall informació relativa a la contractació d'un assessor extern, identificat nominativament com a Sr. [...], per a la reorganització de l'escola municipal de música, els projectes (nom del projecte, període de treball i data de presentació) i els informes (nom i dates) redactats per aquest assessor extern i qualsevol altre servei prestat en el marc d'aquesta relació contractual.
Aquesta informació, d'existir, és informació pública sobre contractació de serveis externs d'assessorament que ha de ser objecte de publicitat activa (article 13 LTAIPBG) i per tant, res es pot oposar al seu accés.
Es demana, igualment, la còpia de les factures abonades per l'Ajuntament al Sr. [...] per aquests serveis d'assessorament.
Aquesta informació també és pública i accessible, si bé en aquest cas cal tenir en compte la limitació derivada de la protecció de dades personals de la persona que emet la factura, que només es podrà afectar en allò que resulti necessari per a la finalitat de l'accés: el control de la despesa de l'Ajuntament i els serveis contractats.
Demana igualment conèixer el "llistat d'accions que s'han dut a terme a cada projecte" i l'import de cadascuna d'elles.
Cal entendre que fa referència a les actuacions realitzades en execució del projecte d'assessorament del Sr. [...]. per a la reorganització de l'escola municipal de música objecte.
No es desprèn de la sol·licitud, i la manca de col·laboració de l'Ajuntament no permet determinar-ho, el caire o naturalesa d'aquestes actuacions de reorganització, i particularment si estan afectades per algun dels límits a l'accés.
En tot cas, l'import econòmic relatiu a les actuacions és informació pública a la què la persona reclamant té dret d'accés.
Pel que fa, finalment, a les reunions realitzades amb el Sr. [...], a falta de major detall en la sol·licitud, caldrà que l'Ajuntament indiqui, almenys, si n'hi ha hagut, i quantes.
L'article 43.5 LTAIPG estableix que "l'Administració ha de comunicar a la Comissió les actuacions fetes per a executar els acords de mediació i per a donar compliment a els resolucions dictades per la Comissió".
Sobre la base d'aquestes comunicacions i de les efectuades per les persones interessades, la GAIP ha de fer el seguiment del compliment de les seves resolucions, d'acord amb el previst pels articles 48 i 49 RGAIP i per l'apartat 30 del seu Manual de reclamació, i pot adoptar les mesures que s'hi preveuen en cas d'incompliment.
L'article 43 LTAIPBG estableix que si l'Administració incompleix el termini establert pels acords de mediació o per les resolucions de la GAIP per lliurar la informació reclamada, les persones interessades ho poden comunicar a la Comissió perquè aquesta en requereixi el compliment; la desatenció d'aquest requeriment, vista la remissió expressa feta a aquest precepte per l'article 77.2 LTAIPBG, ha de ser qualificada d'infracció molt greu amb relació al dret d'accés a la informació pública (que pot ser sancionada de conformitat amb els articles 81 i 82 LTAIPBG).
Sobre la base dels antecedents i fonaments jurídics exposats, el Ple de la GAIP, en la sessió de 15 de novembre de 2018, resol per unanimitat:
Els terminis donats en aquesta Resolució per lliurar la informació s'han de comptar en dies hàbils (descomptant festius i dissabtes) i comencen a partir de l'endemà de la recepció de la seva notificació per l'Administració reclamada.
L'Administració obligada pot sol·licitar a la GAIP l'ampliació del termini atorgat per fer efectiu el lliurament de la informació.
Aquesta sol·licitud només pot ser admesa a consideració si és notificada a la GAIP abans que fineixi el termini fixat a la Resolució, i s'ha de fonamentar en circumstàncies que no hagin pogut ser tingudes en compte per la Comissió abans de dictar la seva Resolució.
Tot això sens perjudici que la persona reclamant pugui, considerant que aquesta Resolució és un acte administratiu declaratiu de drets que vincula l'Administració, requerir-ne la seva execució davant dels Tribunals, a l'empara de l'article 29.1 de la Llei 29/1998, de 13 de juliol, reguladora de la Jurisdicció Contenciosa Administrativa.